Къалэр зыгъэдахэ псыутххэр зэуэ щIагъэнэж
Жыгхэр къыщытIэпI, удзхэр къыщыхэж гъатхэм и курыхым ирихьэлIэу, Налшык Iуэху гуапэхэр щекIуэкIащ, ЩIыпIэ самоуправленэм и махуэм и щIыхькIэ.
Къалэдэсхэри республикэм и хьэщIэхэри нэхъыбэу щызэхуэсат КъБР-м и Правительствэм и гупэм къит ЗэгурыIуэныгъэм и утым. Ар икIи гурыIуэгъуэщ — псори темыпыIэжу пэплъэрт Къэбэрдей-Балъкъэрым и къалащхьэр нэхъри бжьыфIэ, дахэ зыщIа, макъамэм зыдэзыщIу «къафэ», зэмыфэгъуу къаблэ псыутхыр щыпагъэнэжынум.
Къалэ администрацэм и Iэтащхьэ Къуэдзокъуэ Мухьэмэд къызэхуэсахэм ехъуэхъуащ махуэ дыгъэпсхэр куэду къытхуэзыхьыну гъэмахуэр къызэрыблагъэмкIэ, псыутххэр зэрыпадзэжымкIэ, гукъыдэжрэ дэрэжэгъуэрэ щымыщIэну, ехъулIэныгъэхэр яIэну, я гъащIэр мамырыну зэригуапэри къыхигъэщащ.
Къуэдзокъуэм къызэхуэсахэр къыхуриджащ псори зэкъуэувэу къалэр зэрырагъэфIэкIуэнум, зэрагъэдэхэнум, нэхъри щIэращIэ, къабзэ зэращIынум хущIэкъуну. ГъащIэм и дамыгъэ псыутххэр ебгъэжьэж щыхъуну пIалъэу мэлыжьыхьым и 19-р зэраубзыхуар жиIащ абы.
Налшык къалэ администрацэм щэнхабзэмкIэ и управленэм къызэригъэпэща концертым цIыхушхуэ зэхуишэсащ. Ар ирагъэкIуэкIащ Аттаев Азноррэ МафIэдз Линэрэ. Балигъхэми сабийхэми я нэгу зрагъэужьу зэхыхьэр ягъэдэхащ республикэм и духовой оркестрым, къэфакIуэ ансамблхэм, бэрэбанауэхэм, пшынауэхэм, уэрэджыIакIуэхэм, ажэгъафэхэм.
НыбжьыщIэхэм Iэмал яIащ мафIэгу IэрыщIым ису утым и Iэгъуэблагъэм зыщаплъыхьыну. Ар гъэщIэгъуэн, щIэщыгъуэ зыщыхъуа цIыкIухэр куэд хъурти, чэзууэ абы итIысхьащ. Абдежым щат шы цIыкIухэмкIэ, лъакъуэрыгъажэхэмкIэ утым къыщызыжыхьыну гукъыдэж зиIэхэри мащIэтэкъым. Сабийхэм морожнэхэр хуагуэшурэ зрагъэтIыжащ, зэпеуэ, джэгукIэ гъэщIэгъуэнхэр къыхузэрагъэпэщащ. Таурыхъым къыхэщ лIыхъужьхэм я щыгъынхэмкIэ хуэпа артистхэм теплъэгъуэ кIэщIхэр утыку кърахьащ. КIэщIу жыпIэмэ, махуэр псоми гукъинэжу ягъэкIуащ.
Сыхьэтыр 13-м къалэм дэт псыутххэр псори зэуэ щIагъэнэжащ, утхэм щызэхуэсахэм я Iэгуауэ макъым щIэту. Республикэм исхэм я гур хегъахъуэ псыутхым, макъамэр зыхуэдэм елъытауэ, зи инагъымрэ зи плъыфэмрэ зихъуэжым. Макъамэ псынщIэ къыщеуэкIэ, псыутхым метр зыбжанэкIэ лъагэу зеIэт, и щхьэщыгум мафIэхэр къыщылыд-щыункIыфIыжу. Ар классикэ, рок, лъэпкъ макъамэхэм «къыдофэ».
Шэч зыхэмылъыжращи, нэхъапэхэми хуэдэу, ЗэгурыIуэныгъэм и утыр цIыху кIуапIэ, щэнхабзэ центр хъужынущ. Махуэ хуабэм абы и Iуфэм деж зыщыбгъэпсэхуну уасэ зэримыIэм, цIыху езэшам къару, гукъыдэж къызэрыхилъхьэжым хэт щымыгъуазэр?! Абы и закъуэкъым. ЩIалэгъуалэм пщыхьэщхьэкIэрэ абдежым джэгу щызэхаублэурэ къафэм щаIэ зэфIэкIхэр щагъэлъагъуэ, щызэроцIыху, унагъуэхэм зэгъусэу нэгузыужьу зэманыр щагъакIуэ. Къалэм и щIыуэпс къулейм къыдэкIуэу, хьэщIэхэри псыутхым и дахагъым итхьэкъуащ.
ТЕКIУЖЬ Заретэ.
Сурэтхэр Къарей Элинэ трихащ.
